Avainsanat

Tiivistelmä



Avainsanat

1 Valtioiden myöntämät tuet - Kielto - Poikkeukset - Tuet, joiden voidaan katsoa soveltuvan yhteismarkkinoille - Määrättyjen alueiden kehittämiseen tarkoitetut tuet - Komission harkintavalta - Yhteisön näkökulma

(EY:n perustamissopimuksen 92 artiklan 3 kohdan a ja c alakohta)

2 Valtioiden myöntämät tuet - Komission suorittama tutkinta - Tukien myöntäminen tietyillä EHTY:n ulkopuolelle kuuluvilla terästeollisuuden aloilla - Ilmoitusvelvollisuus - Poikkeus - Komission hyväksymän olemassaolevan yleisen alueellisen järjestelmän perusteella myönnetyt tuet

(EY:n perustamissopimuksen 93 artiklan 3 kohta; komission tiedonanto 88/C 320/03)

3 Valtioiden myöntämät tuet - Valtion tuen soveltumattomuutta yhteismarkkinoille koskeva komission päätös - Komission harkintavalta - Tuomioistuinten harjoittama valvonta - Rajat

(EY:n perustamissopimuksen 92 artikla)

4 Valtioiden myöntämät tuet - Lainvastaisen tuen takaisinperiminen - Suhteellisuusperiaatetta ei ole loukattu

(EY:n perustamissopimuksen 93 artiklan 2 kohdan ensimmäinen alakohta)

5 Valtioiden myöntämät tuet - Lainvastaisen tuen takaisinperiminen - Perustamissopimuksen 93 artiklassa olevien menettelyä koskevien määräysten vastaisesti myönnetty tuki - Tuensaajien mahdollinen perusteltu luottamus - Suojelu - Edellytykset ja rajoitukset

(EY:n perustamissopimuksen 92 artikla ja 93 artiklan 2 kohdan ensimmäinen alakohta)

Tiivistelmä

6 Perustamissopimuksen 92 artiklan 3 kohdan a ja c alakohdan erilaisen sanamuodon perusteella ei voida katsoa, että komission ei pitäisi mainitun artiklan a alakohtaa soveltaessaan millään tavalla ottaa huomioon yhteisön etua tai että sen pitäisi vain tarkastaa kyseisten toimenpiteiden alueellinen soveltuvuus arvioimatta näiden toimenpiteiden vaikutuksia koko yhteisön relevanttien markkinoiden kannalta.

Komissiolle annetaan perustamissopimuksen 92 artiklan 3 kohdalla harkintavalta, jota käyttäessään sen on arvioitava taloudellisia ja sosiaalisia seikkoja yhteisön kannalta katsoen. Komissio ei ylitä harkintavaltaansa, jos se alueellisiin tukijärjestelmiin soveltamiensa suuntaviivojen mukaisesti katsoo, että tämäntyyppinen tuki ei sovellu yhteismarkkinoille, koska kyseisellä toiminta-alalla on ylikapasiteettia. Tällaista perustetta soveltamalla voidaan näet estää sellaisten epävarmojen taloudellisten hankkeiden toteuttaminen, jotka eivät lopultakaan tehokkaasti ja kestävästi ratkaise kyseisten alueiden kehittämiseen liittyviä ongelmia, koska ne vain pahentavat relevanteilla markkinoilla olevaa epätasapainoa.

7 Vaikka oletettaisiinkin, että teräsvalimoalan kaltaiselle terästeollisuuden alalle myönnetyt valtion tuet kuuluvat sellaiseen kansalliseen lainsäädäntöön, jonka komissio sittemmin on hyväksynyt alueellisia tukia koskevana yleisenä järjestelmänä, missään tapauksessa ei voida katsoa, että nämä tuet on myönnetty komission hyväksymän olemassaolevan yleisen alueellisen järjestelmän perusteella tai että komissio voi niiden osalta tehdä samanlaisen edeltävää ilmoitusvelvollisuutta koskevan poikkeuksen, josta se on määrännyt tiettyjen EHTY:n ulkopuolisten terästeollisuuden alojen osalta.

8 Silloin kun komissiolla on merkittävä harkinnanvapaus, kuten on asian laita sovellettaessa perustamissopimuksen 92 artiklaa, yhteisöjen tuomioistuimet eivät voi tämän vapauden käyttämisen laillisuutta valvoessaan harkita kyseistä asiaa toimivaltaisen viranomaisen puolesta, vaan niiden on ainoastaan tutkittava, rasittaako tätä arviointia ilmeinen virhe tai onko harkintavaltaa käytetty väärin.

9 Lainvastaisen tuen poistaminen siten, että tuki palautetaan, on johdonmukainen seuraus siitä, että tuki on todettu lainvastaiseksi. Tästä seuraa, että aikaisemman tilanteen ennalleenpalauttamiseksi suoritettua lainvastaisesti myönnetyn valtion tuen palauttamista ei periaatteessa voida pitää suhteettomana toimenpiteenä perustamissopimuksessa olevien valtion tukia koskevien määräysten tavoitteet huomioon ottaen. Näin on myös sen vaatimuksen osalta, jolla vaaditaan viivästyskorkojen suorittamista tukien maksamisen ja niiden tosiasiallisen palauttamisen väliseltä ajalta.

10 Jäsenvaltio, jonka viranomaiset ovat myöntäneet tuen rikkoen perustamissopimuksen 93 artiklassa määrättyjä menettelysääntöjä, ei voi vedota tuensaajayrityksen perusteltuun luottamukseen välttyäkseen velvollisuudelta ryhtyä komission sellaisen päätöksen täytäntöönpanoa koskeviin toimenpiteisiin, jolla kyseinen jäsenvaltio on määrätty perimään tuki takaisin. Tällaisen mahdollisuuden myöntäminen aiheuttaisi näet sen, että perustamissopimuksen 92 ja 93 artiklan määräysten tehokas vaikutus (effet utile) estyisi, sillä kansalliset viranomaiset voisivat näin oman lainvastaisen menettelynsä perusteella tehdä tyhjäksi niiden päätösten vaikutukset, jotka komissio on tehnyt näiden määräysten perusteella.

Tuensaajayrityksille voi periaatteessa, komission perustamissopimuksen 93 artiklan perusteella harjoittaman valtion tukia koskevan valvonnan pakottava luonne huomioon ottaen, syntyä tuen lainmukaisuutta koskeva perusteltu luottamus vain siinä tapauksessa, että tuki on myönnetty mainitussa artiklassa määrättyä menettelyä noudattaen. Huolellisen taloudellisen toimijan on nimittäin tavallisesti kyettävä varmistautumaan siitä, että tätä menettelyä on noudatettu.

Kun tuet on myönnetty perustamissopimuksen 93 artiklan 3 kohdassa jäsenvaltioille määrättyjen velvollisuuksien vastaisesti siten, ettei niistä ole etukäteen annettu tietoa, ei se olosuhde, että komissio alunperin päätti olla vastustamatta riidanalaisia tukia, voi synnyttää tuensaajayrityksen perusteltua luottamusta, koska tämä päätös on riitautettu riita-asioita koskeville kanteille asetetun määräajan kuluessa ja yhteisöjen tuomioistuin on sen sittemmin kumonnut. Niin valitettavaa kuin se onkin, komission näin tekemä virhe ei voi poistaa kyseisen jäsenvaltion lainvastaisen menettelyn seurauksia.